General Motors O‘zbekiston uchun Trailblazer ishlab chiqariladigan zavodini sotadi

General Motors Tailanddagi o‘zining avtomobil zavodini Xitoyning Great Wall Motor Co Ltd. kompaniyasiga sotadigan bo‘ldi. Bu haqda Amerika kompaniyasi tomonidan 16-fevral kuni taqdim etilgan press-relizga tayanib, Spot xabar berdi.

GM’ning ma’lum qilishicha, kompaniya investitsiyalar kutilgan daromadni keltirmayotgani sabab o‘z strategiyasi doirasida Avstraliya, Yangi Zelandiya va Tailand bozoridan chiqib ketadi.
Avtomobil ishlab chiqaruvchi 2021-yilda Avstraliya va Yangi Zelandiyadagi Holden brendini yopadi, joriy yil oxiriga qadar esa Tailanddagi Rayong zavodida savdolar bo‘yicha bitimlarni to‘xtatishni rejalashtirmoqda.
General Motors bosh direktori Meri Barraning aytishicha, kompaniya ko‘proq daromad keltiradigan joylarga e’tiborni kuchaytirish niyatida.
Ta’kidlanishicha, GM aktivlarni topshirish va rivojlanayotgan bozorlarda xarajatlarni kamaytirish uchun kuchli yetkazib berish tarmog‘ini yaratish orqali O‘zbekiston kabi bozorlarda sheriklik aloqalarini optimallashtirishda davom etadi.
Eslatib o‘tamiz, Tailanddagi Rayong zavodida Colorado va Trailblazer kabi modellar ishlab chiqariladi. 2019-yilning noyabr oyida GM Thailand O‘zbekistonga Chevrolet Trailblazer avtomobillarining partiyasini yuborgan edi.

2019-yil oxirida UzAuto Motors to‘rtta yangi — Equinox, Traverse, Trailblazer va Tahoe modellarining taqdimoti o‘tkazilgan edi. Yanvar oyida esa kompaniya birinchi bosqichda tayyor avtomobillarni AQSh, Xitoy va Tailanddan olib kelishini ma’lum qilgandi.